SCB จับมือ MyShop หนุนเอสเอ็มอี
SCB จับมือ MyShop หนุนเอสเอ็มอีคว้าโอกาสลุยตลาดโซเชียลคอมเมิร์ซบูม จัดเต็ม Business Solution ครบมือ ช่วยร้านค้าโซเซียลดันยอดขายพุ่งกระฉูด
6 ส.ค. 2563

ธนาคารไทยพาณิชย์ จำกัด (มหาชน) หรือ SCB มุ่งเฟ้นหาโซลูชันทางธุรกิจใหม่ๆ ช่วยสนับสนุนให้ผู้ประกอบการเอสเอ็มอีเติบโตได้อย่างเต็มศักยภาพในทุกความท้าทาย ครั้งนี้จับมือพันธมิตร MyShop จาก LINE ประเทศไทย มอบโซลูชันเพื่อช่วยให้เอสเอ็มอีสามารถคว้าโอกาสและเพิ่มยอดขายจากกระแสธุรกิจโซเชียลคอมเมิร์ซที่กำลังเติบโตอย่างก้าวกระโดด ด้วยตัวช่วยด้านอีคอมเมิร์ซครบวงจรที่เปิดให้ใช้ฟรี ช่วยสนับสนุนให้ร้านค้าที่มี LINE Official Account บริหารจัดการธุรกิจบนโซเซียลมีเดียได้มีประสิทธิภาพ สามารถดูแลลูกค้าได้ดียิ่งขึ้น นำไปสู่การเพิ่มยอดขายที่ดีกว่าเดิม
โดยมีฟังก์ชั่นการใช้งานที่ออกแบบมาด้วยความเข้าใจร้านค้าโซเชียลอย่างแท้จริง อาทิ การสร้างเว็บไซต์ของร้านค้าพร้อมเชื่อมต่อโซเชียลมีเดียทุกช่องทาง เครื่องมือการตลาดในการบรอดแคสต์ข้อความรูปแบบใหม่ช่วยให้ลูกค้าจดจำ การสร้างรหัสส่วนลดเพื่อดันยอดขาย ระบบตัดสต็อกอัตโนมัติทุกการสั่งซื้อ ตลอดจนการดูสรุปรายงานยอดขายได้ตลอดเวลา
ทั้งนี้ นางสาวอรุณี บุญเกิด ผู้อำนวยการ SME Ecosystem กลุ่มธุรกิจเอสเอ็มอี ธนาคารไทยพาณิชย์ และ นายเลอทัด ศุภดิลก หัวหน้าฝ่ายธุรกิจอีคอมเมิร์ซ LINE ประเทศไทย ประกาศความร่วมมือ และเพื่อช่วยส่งเสริมให้เอสเอ็มอีไทยใช้เทคโนโลยีในการดำเนินธุรกิจมากขึ้น จึงมอบโปรโมชันส่วนลดพิเศษในการใช้ Business Solution จากพันธมิตรต่างๆ ของธนาคารไทยพาณิชย์ รวมทั้งรับโปรโมชั่นพิเศษฟรีค่าธรรมเนียมการโอนเงินทุกรายการผ่าน SCB Business Anywhere สิทธิประโยชน์สำหรับผู้ประกอบการเอสเอ็มอีที่ใช้บริการ MyShop และใช้บัญชีธนาคารไทยพาณิชย์ในการรับเงินจากลูกค้า เท่านั้น